C 498/24
BG
Официален вестник на Европейския съюз
30.12.2022 г.
Становище на Европейския комитет на регионите — Ролята на КР за насърчаване на поднационалната дипломация по въпросите на климата преди COP27 и COP28
(2022/C 498/05)
Докладчик:
Olgierd GEBLEWICZ (PL/EНП), маршал на Западнопомеранското воеводство
ПОЛИТИЧЕСКИ ПРЕПОРЪКИ ЕВРОПЕЙСКИЯТ КОМИТЕТ НА РЕГИОНИТЕ (КР)
1. подчертава значението на поднационалните органи на управление за постигането на амбициите в областта на климата с акцент върху бъдещото изпълнение на целите на ООН за устойчиво развитие (ЦУР) и за изпълнението на разпоредбите на Парижкото споразумение, за да се постигне целта за ограничаване на глобалното затопляне до 1,5 oC;
2. изразява съжаление във връзка с липсата на признаване на ролята на поднационалните власти в заключенията на Съвета от 21 февруари 2022 г. относно „Дипломацията на ЕС по въпросите на климата: ускоряване на прилагането на резултатите от Глазгоу“, в които се изтъква ключовото значение на дипломацията по въпросите на климата и на контактите на ЕС с трети държави за ускоряване на прилагането на Пакта за климата от Глазгоу на COP26 през 2022 г.
3. настоятелно призовава националните правителства да осигурят реално участие на местните и регионални органи на управление в договарянето на условията на глобалните цели в областта на климата и в установяването на национално определените приноси (НОП) и националните планове за адаптацията (НАП), тъй като те осигуряват конкретното изпълнение на техните международни ангажименти и обещания; поради това счита, че е малко вероятно НОП, които не са одобрени от МРВ, да бъдат изпълнени успешно и че преди да ги приеме, РКООНИК следва систематично да проверява дали е изпълнена тази стъпка; във връзка с това призовава националните правителства да включат както регионални, така и местни делегати в националните си делегации, водещи преговорите, на срещата на върха на страните по РКООНИК по въпросите на климата;
4. изтъква факта, че градовете и регионите са на първа линия в справянето с последствията от изменението на климата, като свързаните с климата бедствия, социалните последици като енергийната бедност и все по-честите предизвикани от климата здравословни проблеми, екологичните проблеми като драматичната загуба на биологично разнообразие, екосистеми и техните услуги, както и съществуващите неравенства, които се задълбочават в резултат на изменението на климата; подчертава, че поднационалната дипломация по въпросите на климата е нужна за изпълнението на националните цели в областта на климата, тъй като местните и регионалните власти (МРВ) изготвят и прилагат подробни планове за адаптиране и смекчаване, които отчитат точно местните екологични условия, социално-икономическите изисквания и справедливостта в областта на климата;
5. подчертава, че успешните действия в областта на климата, осъществявани от градовете и регионите, може да са по-амбициозни от националните цели, без да възпрепятстват растежа и териториалното сближаване.
Това оказва силен „демонстрационен ефект“ и предоставя средство за оказване на влияние на националните и поднационалните политически групи, които се стремят към приемане на по-прогресивни политики в областта на климата;
6. счита, че е изключително важно да се подкрепят мрежите от градове и региони за действия в областта на климата и да се укрепят техните поднационални дипломатически инициативи в тази област, за да се изгради критична политическа устойчивост срещу евентуално отстъпление на национално равнище и така да се гарантира постигането на глобалните цели в областта на климата;